TWYFELHOEKIE: ‘As jy self kan, doen dan’ | Netwerk24
TWYFELHOEKIE: ‘As jy self kan, doen dan’
Deur Hannes Noëth 24 Junie 2020 06:02
Sy sukkel met haar vierjarige peuter wat alles self wil doen.
As ’n mens kinders grootgemaak het, ken jy daardie fase baie goed.
Ons gesels daaroor. Oor hoe belangrik dit is om hierdie lewensles te bestuur, te beheer en aan te leer.
Natuurlik is dit lekker as iemand anders ’n mens help; lekker dat ons op mekaar aangewese kan wees. Na mekaar kan uitreik.
Tog is dit lewensbelangrik om ook te leer om iets self te doen.
Soveel mense wag gedurig vir die hulp van ’n ander; mense wat bang is vir selfverantwoordelikheid, vir selfdoen.
Hierdie peuter wat haar ma so gedaan maak, het ’n belangrike lewensles in haar.
Sy antwoord haar ma sterk en kwaai: “Ek kan.” Haar ma hanteer dit mooi.
“Natuurlik kan jy. So doen dit. As jy sukkel, vra. Dan help ek. As dit nodig is, is ek daar. As jy self kan, doen dan.”
Dit is bevrydend om te kan doen wat jy moet doen wanneer jy dit moet doen en nie voortdurend vir ’n ander te wag nie. So wag baie mense vir die regering, of vir iets en iemand anders om hul lewe te verander.
Begin net met wat jyself kan doen. Moenie huiwer oor die krag en vermoëns wat in jou is nie. Moenie vir selfdoen skrik nie.